আমরা সত্যের পথে আছি: সালমা ইসলাম
দৈনিক যুগান্তরের ১৯তম প্রতিষ্ঠাবার্ষিকীর আয়োজনে পত্রিকাটির প্রকাশক, সাবেক মহিলা ও শিশুবিষয়ক প্রতিমন্ত্রী অ্যাডভোকেট সালমা ইসলাম বলেছেন, আমরা সত্যের পথে আছি। সত্যের সংবাদে নির্ভীক থাকায় যুগান্তর আজ দেশের সর্বাধিক জনপ্রিয় পত্রিকা। যুগান্তর সত্যের প্রতীক, এই প্রতীক নিয়ে আমরা এগিয়ে যাব।







দেশের শীর্ষ দৈনিক যুগান্তর ২০ বছরে পা দিয়েছে আজ (১ ফেব্রুয়ারি)। এ উপলক্ষে শুক্রবার বেলা সাড়ে ১১টায় দৈনিক যুগান্তরের কনফারেন্স কক্ষে কেককাটার মধ্য দিয়ে শুরু হয় যুগান্তরের প্রতিষ্ঠাবার্ষিকীর জমকালো আয়োজন। প্রতিষ্ঠাবার্ষিকীর ঘরোয়া এ আয়োজনের মধ্যমণি যুগান্তরের প্রকাশক অ্যাডভোকেট সালমা ইসলাম সবাইকে শুভেচ্ছা জানিয়ে এসব কথা বলেন। 





যুগান্তর প্রকাশক বলেন, অনেকেই সত্যের সন্ধানে নির্ভীক যুগান্তরে কাজ করতে গিয়ে প্রাণ দিয়েছেন। সত্য প্রমাণ করতে গিয়ে আমাকে মামলা লড়তে হয়েছে। আমরা আজ প্রমাণ করতে পেরেছি যুগান্তর সত্যের পথে আছে। তাই আমি আজকের দিনে বলতে চাই- যারা আমাদেরকে ভালোবেসেছে, তাদের প্রতি কৃতজ্ঞতা।
অ্যাডভোকেট সালমা ইসলাম বলেন, ২০ বছরে দৈনিক যুগান্তর আজ দেশের সবচেয়ে জনপ্রিয় দৈনিক। এ সময়ে আমরা সত্য ও অনুসন্ধানী সংবাদ প্রকাশ করে বহু মানুষের ভালোবাসা পেয়েছি। তবে কিছু মানুষ আমাদের ভালোবাসেনি। যারা দুর্নীতিবাজ, যারা অসত্যকে ধারণ করে বাঁচতে চায়, তাদের ভালোবাসা আমরা পাইনি।
সাবেক প্রতিমন্ত্রী সালমা ইসলাম বলেন, আজকের পত্রিকায় দেখলাম- বিশিষ্ট ব্যক্তি, যারা একসময় এমপি-মন্ত্রী ছিলেন, যারা নতুন নির্বাচিত হয়েছেন, প্রত্যেকে যুগান্তরের এই দীর্ঘ পথচলাকে শুভেচ্ছা জানিয়েছেন। তারা প্রত্যেকে বলেছেন- যুগান্তর একটি ভালো ও জনপ্রিয় পত্রিকা।

যুগান্তর প্রকাশক বলেন, শুধু বাংলাদেশের মানুষই নয়, বহির্বিশ্বের মানুষও যুগান্তরকে অনেক ভালোবাসে। যুগান্তর ভালোবাসার এক প্রতীক- সত্যের প্রতীক। 
সাবেক এ প্রতিমন্ত্রী বলেন, যুগান্তরের সঙ্গে ওতপ্রোতভাবে জড়িত রয়েছে অনেক মানুষ- আমাদের সাহসী সাংবাদিকরা; বিজ্ঞাপন বিভাগের তরুণ ছেলেরা। এই আনন্দঘন মুহূর্তে যুগান্তরের সাংবাদিক, অগণিত পাঠক, লেখক, বিজ্ঞাপনদাতা, এজেন্ট, হকারসহ আমাদের সঙ্গে সম্পৃক্ত সবার প্রতি জানাই আন্তরিক শুভেচ্ছা ও ভালোবাসা। 
তিনি বলেন, আমরা সব ভেদাভেদ ভুলে গিয়ে যুগান্তরকে দেশের শ্রেষ্ঠ পত্রিকায় রূপান্তরিত করব, আরও উচ্চ আসনে নিয়ে যাব- এই হোক আজকের দিনে আমাদের চ্যালেঞ্জ। 
অনুষ্ঠানে যমুনা গ্রুপের ব্যবস্থাপনা পরিচালক শামীম ইসলাম বলেন, যুগান্তর আজ ১৯ বছর শেষ করে বিশ বছরে পা দিয়েছে। এটি সম্ভব হয়েছে আপনাদের সহযোগিতা ও ভালোবাসার জন্য। আপনারা যেভাবে সহযোগিতা করে আসছেন, ভালোবেসেছেন, আশা করি আগামীতেও এ ধারা অব্যাহত থাকবে। আশা করি আপনাদের কাজের ধারা অব্যাহত থাকবে। যেন ভবিষ্যতে আমরা আরও ভালো করতে পারি।
অনুষ্ঠানে যমুনা গ্রুপের পরিচালক (ফিন্যান্স) আবদুল ওয়াদুদ বলেন, আজকের এই আনন্দের দিনে আমি যুগান্তর পরিবারের প্রতি কৃতজ্ঞতা জানাচ্ছি। যুগান্তরের উত্তরোত্তর সাফল্য কামনা করছি- এ অগ্রগতির ধারা অব্যাহত থাকুক।
অনুষ্ঠানে আরও বক্তব্য রাখেন যুগান্তরের ভারপ্রাপ্ত সম্পাদক ও জাতীয় প্রেসক্লাবের সভাপতি সাইফুল আলম। এ ছাড়া উপস্থিত ছিলেন যুগান্তরের সাংবাদিক, বিভিন্ন পর্যায়ের কর্মকর্তা-কর্মচারীরা।

দৈনিক যুগান্তরের ১৯তম প্রতিষ্ঠাবার্ষিকীর আয়োজনে পত্রিকাটির প্রকাশক, সাবেক মহিলা ও শিশুবিষয়ক প্রতিমন্ত্রী অ্যাডভোকেট সালমা ইসলাম বলেছেন, আমরা সত্যের পথে আছি। সত্যের সংবাদে নির্ভীক থাকায় যুগান্তর আজ দেশের সর্বাধিক জনপ্রিয় পত্রিকা। যুগান্তর সত্যের প্রতীক, এই প্রতীক নিয়ে আমরা এগিয়ে যাব।